text: ​Segura Viudas obté el segell "Safe Travels" | Cupatges
  ​Segura Viudas obté el segell "Safe Travels"
  La certificació garanteix a nivell internacional que es compleixen els protocols en mesures de prevenció contra la Covid-19
  Redacció | 15/02/2021 a les 11:45h
  Arxivat a: Enoturisme, "Safe Travels" i Segura Viudas
  Segura Viudas ha obtingut el certificat "Safe Travels" atorgat a destins que compleixin amb les normatives disposades per al benestar del turista incloent totes les mesures en prevenció contra la Covid-19. L'obtenció d'aquest segell és un reconeixement a l'aposta del celler penedesenc per l'enoturisme segur i de qualitat.
  Aquesta certificació ajudarà a Segura Viudas a reforçar el missatge de seguretat i confiança pels seus visitants. El nou "Safe Travels" suposa un reconeixement d'àmbit global a l'hora de presentar-se amb una garantia de seguretat per al visitant local i internacional, que el celler espera poder començar a rebre de forma regular al llarg d'aquest 2021.
  Segura Viudas ha rebut aquest segell després d'haver desenvolupat un pla de prevenció contra el Covid-19 que inclou mesures com: distància física reflectida en la distribució de seients i la limitació del nombre de personal a les àrees comunes, automatització de registres i pagaments o confirmació amb els proveïdors d'aliments l'aplicació de mesures sanitàries en manipulació i preparació.
  Turisme de Barcelona és l'ens encarregat de la seva gestió a Catalunya i l'atorga el WTTC World Travel and Tourism Council. Aquests protocols són els que la pròpia OMS ha dictaminat i han comptat amb el suport de la OMT (Organització Mundial de Turisme) de les Nacions Unides i dels Centres de Control i Prevenció de Malalties (CDC).
  L'obtenció d'aquest certificat se suma al compromís per la sostenibilitat turística amb la certificació "Biosphere", que Segura Viudas va obtenir l'any 2017 i renova cada any, reforçant la seva millora contínua en tots els àmbits de gestió sostenible.